La 40 edició de Sagunt a Escena l’han celebrada més de 12.000 persones
29 d’agost 2023

![](/media/1o0l5bno/pandataria-17_c.jpg?width=850&height=566.6666666666666)

Més de 13.000 persones han celebrat el 40 aniversari del festival Sagunt a Escena este mes d'agost, omplint les càvees del Teatre Romá en quasi totes les seues funcions, i reunint-se en les places i els carrers, on s'ha programat els espectacles gratuïts de la secció Off Romà, destinada a la creació de nous públics.

El festival organitzat per Vicepresidència Primera i Conselleria de Cultura i Esport a través de l'Institut Valencià de Cultura, ha oferit un total de 22 espectacles i 21 funcions entre el 3 i el 27 d'agost. Com cada any, l'oferta ha sigut diversa, amb obres de teatre de text, de dansa, de música clàssica i contemporània, de circ, de titelles i de clown.

«**El públic de Sagunt és molt fidel. Algunes propostes esgoten localitats setmanes abans de la representació, amb espectadores i espectadors que acudixen a diverses propostes i repetixen any rere any. També observem molta varietat: famílies senceres o grups d'amics i amigues de diferents edats gaudint juntes, veïnes de la ciutat i altres països, públic expert i primeres aproximacions a l'experiència escènica, però sempre en arribar el moment de l'aplaudiment, la sensació compartida és la d'haver participat d'un acte ancestral, que ens identifica i ens permet avançar com a societat**», ha valorat la directora de Sagunt a Escena, Inma Expósito.

La del 2023 ha sigut una de les seues edicions més exitoses, amb aforaments complets en el 50% de les seues funcions al Teatre Romà i un elevat augment de les xifres d'assistència. En total, es va registrar la presència de 8.787 espectadors i espectadores, un 11 per cent que l'any passat, en què es van aconseguir els 7.889.

El mil·lenari monument històric va protagonitzar plens complets en quatre de les seues nou funcions: _Èdip Rei_, de Bambolina Teatre Practicable; _La comedia de los errores_, de Mixtolobo; _Las nubes_, d'Hiperbólica Producciones; i _Salomé_, de Pentación Espectáculos.

La resposta també va ser entusiasta als concerts de Christina Pluhar amb l'Arpeggiata i Maria del Mar Bonet, i Sandra Monfort i María José Llergo, que van superar el miler de melòmans i melòmanes, respectivament.

**Ràdio i nous públics en Off Romà**

«**El centre històric de Sagunt s'ompli de vida durant el festival. Els i les visitants aprofiten per a recórrer els racons més emblemàtics o visitar el castell i és quasi impossible trobar taules lliures en els bars i restaurants. Hi ha un ambient de concòrdia amb el veïnat que pren la fresca a les portes de les cases, la qual cosa li afegix encant a la visita. Més enllà del valor cultural o estètic, Sagunt a Escena és una experiència global**», destaca Expósito.

A això també contribuïx la secció Off Romà, programada en diferents espais a l'aire lliure repartits tant per Sagunt com pel Port de Sagunt. Enguany, a més d'ubicacions ja conegudes com la Glorieta, l'Auditori Triangle Umbral i el Centre Cívic, s'han sumat dos nous escenaris, la plaça dels Tarongers i la Casa dels Berenguer, que en l'arrancada del festival, el 3 d'agost, va acollir, així mateix la retransmissió en directe d'un programa de Plaza Ràdio per a commemorar l'aniversari.

Les cites que més van atraure a la ciutadania van ser el concert del Diluvi, amb 500 assistents, i les peces de dansa de Cia David Moreno i Cristina Calleja, _Flotados_, i Pepa Cases, _Voràgine_, que van superar cadascuna els 300 espectadors. En total, es van comptabilitzar 3.500 persones, mig miler més que en 2022.

L'audiència valora tant la tragèdia i la comèdia clàssiques com les propostes més contemporànies, i aplaudix a grans figures de la talla de Belén Rueda, Pepe Viyuela, Pepón Nieto i Cayetana Guillén Cuervo, protagonista de la peça de dansa _Pandataria_, i a talents que no són coneguts del gran públic.

«**Esta 40 edició ha resultat emocionant perquè ha suposat un aniversari redó, però volem que, any rere any, Sagunt a Escena es posicione com a festival d'estiu de referència**», anhela la directora del festival.

Sagunt a Escena és un festival organitzat per l'Institut Valencià de Cultura amb la col·laboració de l'Ajuntament de Sagunt i l'àrea de teatres de la Diputació de València. En la seua 40 edició ha comptat amb el patrocini de Sagunt és Viu, la regidoria de Turisme de Sagunt, Turisme GVA, Caixa Popular, l'Autoritat Portuària de València, Saggas i Fertiberia. A més, col·laboren Adetursa, NPS, València Plaza, Coca-Cola, Rodalia Renfe, Adif i Botigues de l'Estació.

*   [](http://www.facebook.com/sharer.php?u=https://aytosagunto.es/va/actualitat/la-40-edicio-de-sagunt-a-escena-l-han-celebrada-mes-de-12-000-persones/ "Facebook")
*   [](http://twitter.com/share?url=https://aytosagunto.es/va/actualitat/la-40-edicio-de-sagunt-a-escena-l-han-celebrada-mes-de-12-000-persones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-40-edicio-de-sagunt-a-escena-l-han-celebrada-mes-de-12-000-persones/ "Linked In")
*   [](mailto:?body=https://aytosagunto.es/va/actualitat/la-40-edicio-de-sagunt-a-escena-l-han-celebrada-mes-de-12-000-persones/)